ብፁዕ አባታችን፦ ምንም እንኳ በይፋ ባይገለጥም የተለያዩ አስተማማኝ የመገናኛ ምንጮች እንዳረጋገጡልን ፮ኛው የኢትዮጵያ ኦርቶዶክስ ተዋሕዶ ቤተ ክርስቲያን ፓትርያርክ ሆነው ለመመረጥ ዕጩ ሆነው እንደቀረቡ ተረድተናል። ሁሉ ነገር በተስተካከለበት ሁኔታ ቢሆን ኖሮ ይህ ደብዳቤ የደስታ መግለጫ ሆኖ እንኳን ለዚህ ክብር አበቃዎ ለማለት በተላከ ነበር። የቤተ ክርስቲያን አንድነት ለ፳ ዓመታት ያህል ለሁለትና ለሦስት ተከፋፍሎ ህልውናዋን እያናጋ ያለበት ሰዓት በመሆኑ ሹመቱን እንዳይቀበሉ ለመማጸን የምንልከው ሆንዋል። በአባቶች መካከል እርቀ ሰላም ሳይወርድ፤ የቤተክርስቲያን አንድነት ሳይመለስ ወደ መንበረ ፓትርያርኩ ቢወጡ ቅድስት ቤተክርስቲያንን ለተጨማሪ የመለያየት ዓመታት ይዳርጋታል ብለን እንፈራለን። በመለያየት ውስጥም የፍቅር አምላክ እንደማይከብር ለብፁዕነትዎ ማስታወስ አያስፈልገንም። በእርግጥ መንበሩ ላይ ፓትርያርክ በጊዜው ባለመቀመጡ ምክንያት በቤተ ክርስቲያን አስተዳደር ውስጥ ሊፈጠሩ የሚችሉ ክፍተቶች እንደሚኖሩ እንረዳለን። ይሁን እንጂ ለዘመናት በመለያየት የኖሩ አባቶችን ማስታረቅ፣ የቤተ ክርስቲያንን ቀኖና ማስተካከል፣ ምዕመናኑን በአንድ በረት ውስጥ መሰብሰብ ከምንም በላይ ቅድሚያ ሊሰጠው ይገባል ብለን እናምናለን። ብፁዕ ወቅዱስ አቡነ መርቆርዮስ ከመንበር ስለ መውረዳቸውና ከሃገር ስለ መሰደዳቸው የተለያዩ ምክንያቶች ሊሰጡ ይችላሉ። ይህም ቅዱስነታቸውን በጥፋተኝነት ለመፈረጅና ብፁዕነትዎ ለፓትርያርክነት ሹመት የሚያደርጉትን ዝግጅት ትክክለኛ ነው ብሎ ለደምደም ያስችልዎ ይሆናል። ይህ ግን ለአንድ ምክንያት ሌላ ምክንያት እየሰጡ መቋጫ ወደሌለው የክርክር አዙሪት ውስጥ መግባትን እንጂ ቤተ ክርስቲያን ዛሬ ላለችበት ሁኔታ መፍትሔ አይሆንም፤ ችግሯንም አይቀርፈውም። የእኛ ፍላጎት ክፍት በሆነው መንበር ላይ ሌላ አባት ተቀምጦ ማየት ሳይሆን የተበላሸው የቤተ ክርስቲያን ታሪክ ተስተካክሎ፤ በሁለት ጎራ የተከፈሉት አባቶቻችን አንድ ሆነው ማየት ነው። ይህ ሳይስተካከል ብፁዕነትዎ ሹመቱን ተቀብለው መንበሩ ላይ ቢወጡ የቤተ ክርስቲያን የመከራ ዘመን እንዲራዘም ምክንያት ይሆናሉ ብለን እንሰጋለን።